**Die Rottenfanger fon Hameln**

ap Seeltersk apskrieuwen fon Gretchen Grosser

In dät Jier 1284 (twelichhunnertfjaueruntachentich) liet sik in Hameln ’n oarigen Käärel sjoo. Die hiede ’n Jikkel fon koakelbunt Göitjen oane un roate sik as Rottenfanger fon Hameln uut. Hie ferspriek foar Jäild, ju ganse Stääd fon alle Muuse un Rotten tou befräien. Do Ljude wuden fluks appe Stede mäd him eenich un täälden him sin Loon tou. Die Rottenfanger look dan handich sien Floaitepüüpe uut sien Buksen­taaske un fäng oun tou floaitjen. Do koomen bumsdi do Rotten un Muuse uut alle Huuse ruutflitskjen un sammelden sik uum him tou.

As die Rottenfanger nu meemde, deer waas nit een Muus of Rotte tourääch­blieuwen, geen hie hääruut uut Hameln. Die ganse Hoopen koom him ätter, un hie stjuurde jo aal anne Weser. An’t Ouger krauelde hie sien Bukse­püüpen ap un steech in’t Woater. Aal do Dierte foulgeden him un fersoopen.

So wieren do Ljude fon Hameln fon hiere läipe Ploage befräit. Nu diede do dät oaber läid uum dät fersprekene Jäild. Jo wüül’n dän Rottenfanger sin Loon nit reeke. Die wude gans ferträitelk un geen wäch.

Säksuntwintichsten Juni koom hie oaber wier. Nu waas hie ’n Jäger, un hie liet nu wier sien Floaite heere. Dütmoal koomen nit Rotten un Muuse ätter him tou, noa, alle Bäidene, Wuchtere un Wäänte fon fjauer Jier of an, in sun groote Toal, ju grooote Doachter fon dän Bürgermeister waas deer uk mee moanken. Die ganse Swoorm geen bääte dän Jäger ien. Hie stjuurde aal in ’n Bierich, wier hie mäd alle Bäidene ferswoond. Do Oolden ronnen foar alle Pouten un soachten gans truurich hiere Bäidene. Foar allen do Mämen roarden gans bedröiwed. Fluks wuden Boskupper uutsoand tou Woater un uk tou Lounde, uum hääruut tou kriegen, of me do Bäidene wäil blouked hiede.

Oaber aal dät Säiken waas uumsunst. In gansen wieren 139 (hunnertunnjugenuntrietich) Bäidene ferlädden. Aan Waadebukse waas in ’n Slip meeronnen un troalde wieruume, sin Jikkel tou hoaljen, wiertruch hie do dät Uungluk äntgeen. As hie touräächkoom, wieren aal do uur Bäidene in dän Höäwel ferswuunden.

Ju Legende kwädt, die Rottenfanger is mäd do Bäidene fon Hameln in ’n beter Lound geen, wier do Moansken hier Ferspreken hoolde, besunners juunuur Rottenfangere.

Uut: „Seelter Märchenbouk“.

Woude ferkloorje:

*aan oarigen Käärel* – ein merkwürdiger Mann; *Göitjen* – Kleidung; *toutälle* – zusagen, versprechen; *Floaitepüüpe* – Flöte; *Buksen­taaske* – Hosentasche; *Ouger* – Ufer; *Bukse­püüpen* – Hosenbeine; *fersupe* – ertrinken; *läipe Ploage* – schlimme Plage; *ferträitelk* – verärgert; *Bäidene* – Kinder; *Wucht* – Mädchen; *Wäänt* – Junge; *Bierich* – Berg; *Poute* – Tür, Pforte; *roarje* – weinen; *bedröiwed* – schlimm, bemitleidenswert; *Boskupper* – Boten; *blouked* – gesehen; *Waadebukse* – kleines Kind; *Slip* – Unterhemd; *Jikkel* – Jacke, *Höäwel* – Hügel